Sekolah Menengah Jenis Kebangsaan Katholik, Petaling Jaya

**Sekolah Menengah Jenis Kebangsaan Katholik** () atau **SMJK Katholik** (juga dikenali sebagai CHS）merupakan sebuah Sekolah Menengah Jenis Kebangsaan Cina di daerah pendidikan Petaling Utama, Selangor, Malaysia. Ditubuhkan pada tahun 1956 oleh Rev. Bro. Philippe Wu dari Marist Brothers, sekolah tersebut kini merupakan salah satu sekolah cemerlang di negeri Selangor dan telah dinobatkan oleh Kementerian Pendidikan Malaysia sebagai Sekolah Kluster Kecemerlangan pada tahun 2011. Sebagai sebuah Sekolah Menengah Jenis Kebangsaan Cina, pentadbirnya telah mewajibkan semua pelajarnya mengambil subjek Bahasa Cina dalam peperiksaan UASA dan SPM.

## Sejarah
SMJK Katholik ditubuhkan oleh Joche Philippe Wu daripada Marist Brothers pada tahun 1956 selepas beliau berpindah dari Singapura, di mana beliau pernah berkhidmat sebagai pengetua di Catholic High School di negeri tersebut. Pada zaman penubuhannya, sekolah tersebut tidak mempunyai bangunan sekolah yang tersendiri dan beroperasi di Sekolah Rendah La Salle yang terletak di Brickfields, Kuala Lumpur pada sesi petang atas persetujuan De La Salle Brothers. Pada masa itu, sekolah tersebut mempunyai 88 orang pelajar yang dibahagikan kepada dua kelas serta 5 orang guru.

Pada tahun 1957, Sekolah Menengah Katholik mula mencari premis yang baharu untuk menampung bilangan pelajarnya yang kian meningkat. Pentadbir Sekolah Menengah Maxwell, Kuala Lumpur, telah membenarkan Sekolah Menengah Katholik untuk beroperasi di bangunan sekolahnya pada waktu petang. Pada masa yang sama, Jawatankuasa Rancangan Pembinaan Sekolah telah ditubuhkan untuk membina sebuah bangunan sekolah yang tersendiri bagi sekolah tersebut. Walaupun pihak kerajaan telah meluluskan projek tersebut dan menguntukkan sebidang tanah di Cheras sebagai tapak sekolah yang baharu, usaha pemindahan penduduk setinggan di kawasan tersebut yang diperlukan adalah sangat mahal dan memakan masa yang lama. Oleh itu, jawatankuasa tersebut telah membuat keputusan untuk mencari lokasi yang alternatif untuk membina sekolah tersebut.

Pada Ogos 1958, Sekolah Menengah Katholik akhirnya berpindah ke premis sekarangnya yang terletak di Jalan 10/3, Petaling Jaya. Tanah tersebut telah dibeli oleh jawatankuasa tersebut selepas memperoleh dana yang mencukupi daripada orang awam. Batu asasnya telah diletakkan pada 13 April 1958 oleh Rt Rev Dominic Vendargon. Bangunan sekolah yang baharu mempunyai satu blok bangunan bertingkat dua yang mempunyai 20 buah bilik darjah (Blok A) dan sebuah padang yang besar. Pada tahun yang berikutnya, kumpulan calon peperiksaan LCE (kini digelar sebagai PT3) yang pertamanya telah menduduki peperiksaan tersebut. Satu blok bangunan baharu juga telah dibina untuk menempatkan makmal sains dan perpustakaan. Pada tahun 1961, kumpulan pelajar Tingkatan 5 yang pertamanya telah menduduki peperiksaan S.C./F.M.C. (kini digelar sebagai SPM) dan menamatkan pendidikan menengah mereka. Pada tahun yang sama, Sekolah Menengah Katholik bertukar menjadi Sekolah Menengah Jenis Kebangsaan di bawah Akta Pelajaran 1961 dan sekolah tersebut kini dikenali sebagai SMJK Katholik.

Pada tahun 1963, sebuah gelanggang pingpong dan bilik stor telah dibina. Pada tahun 1964, beberapa projek pengindahan telah dilaksanakan: tanah sekolah telah diratakan, kawasan padang telah ditanam rumput, jalan telah dilapisi batu lada dan pintu masuk utama serta pagar sekolah telah dibina. Pada 4 Jun 1964, Hari Sukan yang pertama telah diadakan. Pada tahun 1965, Rev. Bro. Paul Sung telah dilantik sebagai pengetua yang keempat. Di bawah pentadbirannya, sebuah blok bangunan bertingkat tiga telah dibina selari dengan Blok A pada tahun 1969 (Blok B). Bangunan tersebut mempunyai sebuah bilik guru dan 12 bilik darjah. Perpustakaan sekolah turut dipindah ke Blok B. SMJK Katholik juga pernah ditumpang oleh Kolej Universiti Tunku Abdul Rahman sebelum mempunyai kampus yang tersendiri.

Projek pembinaan Dewan Sekolah baharu telah bermula pada Ogos 1975 hasil daripada usaha Lembaga Pengelola, PIBG, Persatuan Old Boys, Jawatankuasa Pendanaan dan guru sekolah untuk mengutip dana daripada orang ramai. Pada Ogos 1976, Dewan Sekolah telah siap dibina. Dewan sekolah telah dinamakan sebagai Dewan Bro. Philippe Wu sebagai tanda penghormatan terhadap pengasas SMJK Katholik. Pada 1982, Rev. Bro. Paul Sung sekali lagi memegang jawatan pengetua SMJK Katholik. Dalam tempoh masa dua tahun, sebuah blok bangunan yang mempunyai makmal sains dan perpustakaan sekolah yang terbesar di Petaling Jaya (Blok C) telah dibina. Tambahan lagi, enam gelanggang skuasy telah dibina. Pada tahun 1984, SMJK Katholik memulakan kelas Tingkatan Enam yang beraliran Sains. Pada 1985, SMJK Katholik mula menerima pelajar perempuan.  
Pada tahun 1989, Encik Cheok Cheo Foh telah dilantik sebagai pengetua yang ke-13, menjadi pengetua sekolah pertama yang bukan merupakan anggota Marist Brothers. Pada Oktober 1990, Encik Lee Kim Tian telah dilantik sebagai pengetua sekolah. Di bawah pentadbirannya, sebuah kantin dan dua blok bangunan baharu yang mempunyai bilik darjah, bilik seni, makmal sekolah, bengkel, dewan kuliah dan perpustakaan yang berhawa dingin telah dibina (1992 – Blok D dan 1998 – Blok E). Pada tahun 2001, beliau telah mewujudkan sudut bacaan ditepi kantin sekolah sebelum beliau bersara. Beliau juga memulakan kelas Tingkatan Enam yang beraliran Seni pada tahun 2000.

Pada 16 September 2001, Puan Tan Lin telah menjadi pengetua perempuan yang pertama di SMJK Katholik. Sebuah pusat sukan yang berharga RM3 juta telah dibina 18 Jun 2005. Pusat sukan tersebut diperlengkapkan dengan gelanggang skuasy, bolah keranjang, bolah tampar dan ping pong serta bilik mesyuarat dan bilik aktiviti. Sistem penyaman udara juga dipasangkan di Dewan Bro. Philippe Wu manakala ambang sekolah telah dibina di Blok A. Puan Tan Lin juga memasangkan sistem CCTV dan membina pondok pengawal yang berlengkap dengan pagar tiang yang automatik. Beliau digantikan oleh Pn. Lee Kim Lai. Pada tahun 2011, sebelum beliau bersara, SMJK Katholik telah dinobatkan sebagai Sekolah Kluster Kecemerlangan oleh Kementerian Pendidikan Malaysia. 

Encik Ong Boon Puah telah memegang jawatan pengetua dari tahun 2011 hingga 2017. Semasa beliau memegang jawatan tersebut, beliau telah memperkenalkan konsep Pendidikan Abad-21 dan *Seven Habits of Highly Effective People* yang berlandaskan buku Stephen R Covey, serta memasangkan panel solar di Pusat Sukan Sekolah. Sebuah blok bertingkat tiga juga dibina di bawah pentadbiran beliau. Beliau digantikan oleh Pn. Low Lai Khun. Kini, SMJK Katholik diketuai oleh Cik. Margeret Lim Pei Tee. 

Pada 9 September 2023, SMJK Katholik telah mengadakan suatu majlis makan amal bertajuk "爱吾公中" AI WU GONG ZHONG untuk mengumpulkan wang bagi membina STEAM LAB dan memperbaiki tandas serta naik taraf Dewan Brother Philip Wu. Kos untuk projek ini adalah kira-kira 2 juta.  

## Akademik
SMJK Katholik telah mencatatkan 100% kelulusan dalam Sijil Pelajaran Malaysia tahun 2011, dengan 5 pelajar mendapat 12A, 26 pelajar mendapat 11A dan  76 pelajar mendapat 10A pada tahun tersebut. Sebelum ini pada tahun 2008, sekolah tersebut mempunyai 2 pelajar 14A, 12 pelajar 13A, 44 pelajar 12A dan 67 pelajar 11A dalam SPM. Pada tahun 2013, Khor Hui Yi telah dinobatkan sebagai Pelajar Terbaik Negeri Selangor dengan keputusan SPM sebanyak 10A+. Pada tahun 2015, Mok Siao Chi turut meraih 10A+ dalam peperiksaan SPM. Pada tahun 2016, SMJK Katholik telah dianugerahkan sekolah terbaik dalam daerah Petaling Utama, dengan Chong Hui Yi yang meraih 11A+ dan 1A serta Eer Kai Jun yang meraih 10A+ dan 1A dinobatkan sebagai pelajar terbaik Selangor. 

SMJK Katholik telah mencapai 100% kelulusan dalam peperiksaan STPM untuk tujuh tahun berturut-turut sejak tahun 2006.

Pada tahun 2023, SMJK Katholik telah mencatatkan keputusan cemerlang lagi, dengan Gred Purata Sekolah sebanyak 2.32. Keputusan ini setara dengan keputusan MRSM Bagan Datuk (kedudukan 19 dalam 55 buah MRSM) dan di luar senarai 25 buah SBP terbaik di Malaysia.   
## Kokurikulum

### Musik dan reka bentuk
SMJK Katholik mempunyai empat pancaragam, pancaragam bras, pancaragam musik oriental, sinfonietta dan kumpulan harmonika dan gitar. Pancaragam bras SMJK Katholik ditubuhkan oleh bekas pengetua sekolah, Bro. Paul Sung pada tahun 1982. Kini, pancaragam tersebut telah menganjurkan sebanyak sembilan konsert sejak tahun konsert "An Evening of Music" anjuran bersama Institusi Raffles. Pancaragam musik oriental pula ditubuhkan pada tahun 1989, dan kini juga telah menganjurkan sebanyak lapan konsert sejak konsert pertamanya pada tahun 1994. Kumpulan harmonika dan gitar pada mulanya merupakan kelas harmonika yang ditawarkan oleh Persatuan Bahasa Cina SMJK Katholik pada tahun 1982. Mereka kemudian berkembang menjadi sebuah kumpulan muzik pada tahun 1996 dan turut pernah menganjurkan konsert pada tahun 2019. 

Pancaragam SMJK Katholik telah merangkul johan dalam Pertandingan Pancaragam Bras Sekolah Menengah Peringkat Kebangsaan 2005 yang diadakan di Pulau Pinang. Ketua Setiausaha Kementerian Pendidikan Malaysia Tan Sri Dato' Setia Haji Ambrin Bin Buang mengatakan bahawa pasukan SMJK Katholik telah menentukan standard yang sangat tinggi dan harus dijadikan tanda aras bagi pasukan pancaragam bras yang lain. Mereka turut memenangi Anugerah Perak dalam Festival Pancaragan Antarabangsa Singapura 2010 anjuran Persatuan Pancaragam Konsert Singapura. Dari 29 November 2011 hingga 3 Disember 2011, Pancaragam SMJK Katholik menyertai Festival Pancaragam Musim Sejuk Ketiga 2011 yang diadakan di Hong Kong Disneyland dan berjaya memenangi Anugerah Emas. Mereka turut menjadi pancaragam Malaysia yang pertama yang mengadakan persembahan di Art of Animation Studio, Disneyland, Hong Kong. Pancaragam SMJK Katholik juga terlibat dalam persembahan upacara pembukaan Sukan SEA 2017.

Dalam World Choir Games ke-6 yang diadakan di Shaoxing, China dari 22 hingga 27 Julai 2010, Kelab Koir SMJK Katholik telah berjaya mendapat Diploma Perak. Kumpulan SMJK Katholik yang terdiri daripada Mu Chun Khang, Lim Joe Onn dan Krystle Liu Jaey turut berjaya merangkul johan dalam Pertandingan Built Environment Explained 2013 yang dianjurkan oleh Taylor's University dan memenangi ganjaran wang sebanyak RM2800. Tema bagi edisi tahun tersebut ialah "Designing Better Classrooms".

### Debat
Pasukan Debat Bahasa Cina SMJK Katholik merupakan antara 5 pasukan yang terbaik di dunia pada tahun 2020 menurut Ranking Debat Bahasa Cina Sekolah Menengah Antarabangsa. Pasukan telah memenangi Kejohanan Debat Bahasa Cina Sekolah Menengah Peringkat Kebangsaan pada tahun 1999, 2001, 2002 dan 2003. Pasukan Debat SMJK Katholik turut pernah merangkul johan dalam Pertandingan Debat Bahasa Cina Sekolah Menengah Peringkat Kebangsaan 2019 anjuran Persekutuan Persatuan-Persatuan Hokkien Malaysia, Pertandingan Debat Bahasa Cina Sekolah Menengah Ala Parlimen Kebangsaan 2019 dan Piala Asia 2018 yang diadakan di Hong Kong.

### Perniagaan
Pada tahun 2016, pasukan SMJK Katholik telah dinobatkan sebagai johan kebangsaan dalam pertandingan FedEx-Amcham International Trade Challenge. Pada 2017, dua pasukan dari SMJK Katholik telah muncul sebagai tiga syarikat yang terbaik dalam pertandingan 1 Million Dreams Startup Challenge yang dianjurkan oleh Taylor's University. Alumni terkenal

**<big>Filateli</big>**

Pada tahun 2023, Kelab Filatelis SMJK Katholik telah menganjurkan, Pertandingan Memanifestasikan Setem peringkat antarabangsa bersama dengan kerjasama kelab Philatelic Society Malaysia (PSM) dan Filateli Hobi Teragung (FHT). Aktiviti tersebut telah meraihkan sambutan hangat dari murid-murid di Malaysia, Indonesia dan Pakistan. 

Pada tahun 2021, dua kumpulan telah berjaya mendapatkan kedudukan dalam pertandingan Folio Setem yang dianjurkan oleh PSM. Kumpulan Menengah Atas disertai Tan Soong Wei, Loo Xin Zhi dan Tan Zhi Shen mencapai tempat kelima maka Kumpulan Menengah Bawah disertai Khor Jia Yue dan Liew Zi Cheng mencapai tempat ketiga.  Selain itu, Bengkel Pemantapan Filateli dianjurkan dengan kerjasama Pejabat Pendidikan Daerah Petaling Utama (PPDPU) dan PSM.  
## Alumni terkenal
### Perniagaan
* Tan Sri William Cheng - Pengerusi Lion Group Bhd.
* Tan Sri Lim Hock San - Pengerusi Eksekutif LBS Bina Group Bhd.

### Politik
* YB Fong Kui Lun - Ahli Parlimen Bukit Bintang
* Michelle Ng Mei Sze - ADUN Subang Jaya
* Ong Ka Ting merupakan bekas guru Kimia SMJK Katholik sebelum beliau melibatkan diri dalam bidang politik.

### Bakat Seni and Kebudayaan
* Eric Lee- Conductor of National Symphony Orchestra (NSO) Istana Budaya
* Eric Lim Kin Fai - Penyanyi
* Edmund Yeo - Pengarah filem
* Xandria Ooi - VJ *[[Astro HITZ.TV]]*, pengacara televisyen dan wartawan
* Koe Yeet - Pelakon wanita dan model
* Victor Gu - Pembahas kebangsaan, ahli politik, bekas penyampai berita dan pengacara televisyen NTV7
* Loong Wen Min - Penyampai berita dan pengacara televisyen Astro AEC
* Loh Lee Keen - Penyampai berita dan pengacara televisyen Astro AEC
* Siow Hui Mei - Penyampai berita dan pengacara televisyen Astro
* Gan Jiang Han - Penyampai berita dan pengacara televisyen Astro AEC

### Sukan
* Yeoh Li Tian - Grandmaster catur pertama Malaysia

## Lihat juga
* Sekolah Menengah Jenis Kebangsaan Katholik, Melaka
## Rujukan


## Pautan luar
* Laman web rasmi Sekolah Menengah Jenis Kebangsaan Katholik
* Sekolah Menengah Jenis Kebangsaan Katholik